Source: https://www.eca.europa.eu/sl/Pages/Structure.aspx
Timestamp: 2018-12-15 15:12:05+00:00

Document:
Upravljanje | EVROPSKO RAČUNSKO SODIŠČE
Domov > O nas: Upravljanje
Evropsko računsko sodišče deluje kot kolegijski organ, ki ga sestavlja 28 članov, po eden iz vsake države članice. Imenuje jih Svet po posvetovanju z Evropskim parlamentom za šest let. Njihov mandat je obnovljiv. Člani med sabo izvolijo predsednika. Njegov mandat traja tri leta in je prav tako obnovljiv.
Organizacija – senati in odbori
Sodišče ima pet senatov, v katere so razporejeni člani in revizorji. Člani posameznega senata med sabo izvolijo dekana za dve leti, njegov mandat pa je obnovljiv.
Vsak senat ima dve področji odgovornosti:
prvo je sprejemanje posebnih poročil, specifičnih letnih poročil in mnenj,
drugo pa priprava letnih poročil o proračunu EU in evropskih razvojnih skladih, ki jih sprejme kolegij Sodišča.
Kolegij Sodišča z 28 člani na svojih zasedanjih približno dvakrat mesečno obravnava in sprejema dokumente, kot sta na primer letno poročilo o splošnem proračunu EU in letno poročilo o evropskih razvojnih skladih, ki sta osrednji letni publikaciji Sodišča.
Odbor za kontrolo kakovosti revizij sestavljajo član za kontrolo kakovosti revizij in dva druga člana, imenovana med člani katerega koli od petih senatov. Obravnava revizijske politike, standarde in metodologijo Sodišča, podporo pri revizijah in razvoj na tem področju ter kontrolo kakovosti revizij.
Upravni odbor sestavljajo dekani senatov, predsednik Sodišča, član za odnose z institucijami in član za kontrolo kakovosti revizij. Obravnava vse upravne zadeve in odloča o vprašanjih, povezanih s komuniciranjem in strategijo.
Evropsko računsko sodišče vodi predsednik, ki ga med sabo izvolijo člani za tri leta. Njegov mandat je obnovljiv. Predsednik je primus inter pares – prvi med enakimi. Vodi zasedanja Sodišča ter skrbi za izvajanje njegovih sklepov in dobro upravljanje institucije in njenih dejavnosti.
13. septembra 2016 je bil za 11. predsednika Evropskega računskega sodišča izvoljen njegov nemški član, Klaus-Heiner Lehne.
Člani – kolegij Sodišča
Člane Sodišča imenuje Svet po posvetovanju z Evropskim parlamentom, predlagajo pa jih njihove matične države članice. Imenovani so za šest let z možnostjo ponovnega imenovanja. Svoje naloge morajo opravljati popolnoma neodvisno in v splošnem interesu Evropske unije.
Člani tvorijo kolegij Sodišča, hkrati pa so razporejeni v enega od petih senatov. Sprejemajo revizijska poročila in mnenja ter odločajo o širših strateških in upravnih vprašanjih. Vsak član ima še druge naloge, predvsem na področju revidiranja. Revizijsko delo, na podlagi katerega je pripravljeno poročilo, opravijo revizorji Sodišča, ki jih koordinira pristojni član, pri tem pa mu pomaga njegov kabinet. Član predloži poročilo senatu in/ali kolegiju Sodišča v sprejetje, nato pa ga predstavi Evropskemu parlamentu, Svetu in drugim ustreznim deležnikom ter medijem.
Generalni sekretar je najvišji uradnik institucije. Sodišče ga imenuje za šest let z možnostjo ponovnega imenovanja. Odgovoren je za vodenje zaposlenih in upravljanje na področjih kadrovskih in finančnih zadev in splošnih storitev, informatike, delovnega okolja in inovacij ter prevajanja in jezikovnih storitev.
Generalni sekretar je odgovoren tudi za sekretariat Sodišča. Sedanji generalni sekretar Eduardo Ruiz García je bil prvič imenovan 16. marca 2009, ponovno pa 16. marca 2015.
Uslužbenci Sodišča – njegovo največje bogastvo
Sodišče zaposluje približno 900 uslužbencev, ki delajo na področjih revizije, prevajanja in administracije. Revizorji imajo širok razpon strokovnih referenc in izkušenj v javnem in zasebnem sektorju, vključno s področji računovodstva, finančnega poslovodenja, notranje in zunanje revizije, prava in ekonomije.
Prevajalci prevajajo v 23 uradnih jezikov EU, tako da državljani EU lahko berejo publikacije Sodišča v jeziku, ki ga sami izberejo. Tako kot vse druge institucije EU tudi Sodišče zaposluje državljane vseh držav članic. Uslužbenci Sodišča so uradniki EU, zato zanje veljajo Kadrovski predpisi EU.
Sodišče ima 10 revizijskih in upravnih direktoratov, ki delujejo kot prožne ekipe, oblikovane za posamezne naloge, da se čim bolje izkoristijo viri in razvije ustrezno strokovno znanje.
Sodišče izvaja politiko enakih možnosti in zaposluje skoraj enako število moških in žensk.
Ponosno je, da je od leta 1977 do danes ustvarilo kolektiv zavzetih, profesionalnih in izkušenih uslužbencev, ki so predani zaščiti finančnih interesov državljanov EU.
Reforma Evropskega računskega sodišča: preoblikovanje v organizacijo, ki temelji na nalogah
Na podlagi strategija Sodišča za obdobje 2013–2017 in v odziv na pripombe Evropskega parlamenta o vlogi Sodišča v prihodnosti in pripombe iz mednarodnega medsebojnega pregleda, ki je bil leta 2014 opravljen za revizije smotrnosti poslovanja Sodišča, se je Sodišče odločilo za reformo svoje notranje organiziranosti. Reforma je temeljila na štirih načelih:
– hitra odzivnost na naglo se spreminjajoče okolje,
– prilagodljivo usmerjanje virov v prednostne revizijske naloge,
– pravočasna priprava izdelkov,
– boljše obveščanje o naši vlogi in delu.
Reforma je začela veljati 1. januarja 2016.
Člani Sodišča od leta 1977
Kadrovski predpisi EU
Mednarodni medsebojni strokovni pregled leta 2014 (AN)
Resolucija Evropskega parlamenta z dne 4. februarja 2014 o prihodnji vlogi Evropskega računskega sodišča
Razumevanje reforme Evropskega računskega sodišča (AN)

References: SODIŠČE

 sodišče 

Sodišče 
 sodišče 
 Sodišče 

Sodišče 
 Sodišče 

Sodišče 

Sodišče 
 Sodišče